Eftersøgningen af den 72-årige fra Aggersund er nu blevet indstillet, meddeler Nordjyllands Politi. Det er sket, fordi hun lørdag, kort før middag, er blevet fundet død i sin bil i et sommerhusområde ved Thorup Strand. Politiet betegner dødsfaldet "som en ulykkelig hændelse", hvor kvinden ikke har været udsat for en forbrydelse. Kvinden har været efterlyst af Nordjyllands Politi siden den 18. december, men forsvandt fra sin bopæl allerede den 10. december, hvor hun kørte ud for at handle. Frivillige fra organisationen Missing People har også i flere omgange over den seneste måned ledt efter hende i nærområderne ved Aggersund og Fjerritslev. De pårørende er blevet underrettet om fundet, lyder det fra vagtchef Henrik Beck.

Referat:
Den 72-årige kvinde, der forlod sit hjem i Aggersund den 10. december sidste år, er lørdag blevet fundet død.